BLF wil parlement toe | Maroela Media
Die omstrede organisasie Black First Land First (BLF) het nou nie meer sy visier net op grond nie, maar ook op setels in die parlement.
Die organisasie, onder leiding van Andile Mngxitama, sê hy het by die Onafhanklike Verkiesingkommissie (OVK) geregistreer om aan die algemene verkiesing volgende jaar deel te neem. Om dit te kan doen, moet die organisasie egter teen einde Januarie 2019 'n deposito van R605 000 aan die OVK betaal – geld wat hy tans nie het nie.
Lindsay Maasdorp, nasionale woordvoerder van BLF, sê in 'n verklaring die organisasie het 'n skarebefondsingsveldtog van stapel gestuur om dié bedrag in te samel. Die organisasie doen 'n beroep op die publiek op geld te skenk sodat die deposito betaal kan word en die BLF setels in die parlement kan wen.
Maasdorp sê indien die BLF tot die parlement verkies word, sal die deposito aan die organisasie terugbetaal word, waarna hulle die geld sal gebruik om 'n skool op te gradeer en 'n huis vir 'n "verdienstelike familie" te bou.
Die skarebefondsingsveldtog word vanoggend amptelik by die Sophunga Primary School in Inanda, KwaZulu-Natal, bekendgestel.
Die BLF en sy president, Mngxitama, is bekend vir omstrede uitsprake en aggressiewe najaag van grondonteiening. Volgens inligting op die organisasie se webtuiste beywer hy homself daarvoor dat swart mense voorkeur moet geniet en dat grond in Suid-Afrika by wit mense afgeneem en aan swart mense "teruggegee" moet word.
"Swart mense is die eerste mense op aarde. Ons swartes het die wit wêreld lewe en beskawing gegee, maar slawerny, kolonialisme en apartheid het die swartes laaste gesit. Ons stel nou hierdie ongeregtigheid reg deur aan te dring op swart eerste!"
By 'n Laerskool bekendgestel??? Gaan die kinders dan nie skool nie? Politiek hoort nie by skole nie
Nig kinders wil in politiek ingaan. Hulle redeneer soos kinders en dan wil hulle by skole geld in vorder. EFF doen dieselfde. Dink soos kinders, regeer by kinders. Hulle wil net soos n kind alles hê, maar verstaan nie wat dit is om te werk en om dit te verdien en instaand te hou nie
… was die eerste mense op aarde… G'n wonder hulle wil by 'n laerskool begin nie… Eintlik moes dit 'n kleuterskool gewees het. Sit nou mooi stil maatjies: Eendag lank, lank gelede was daar 'n… Nee wag nou…. Sjjjjt nou… Waar was ek…
Die bekommernis is nie waar hy die fonds insameling gaan doen nie…. eerder dat hy in Parlement wil inkom.